FI Euroopan unionin virallinen lehti CE 70/88

(2004/C 70 E/091)

KIRJALLINEN KYSYMYS E-2347/03

esittäjä(t): Camilo Nogueira Román (Verts/ALE) komissiolle

(16. heinäkuuta 2003)

Aihe: Siirtolaisten hukkumiskuolemat Euroopan unionin eteläpuolisilla merialueilla siirtolaisten yrittäessä päästä uiden Euroopan unionin rannoille uuden elämän ja työn toivossa

EU:n eteläpuolisilla merialueilla on viime viikkojen aikana, kuten jo vuosien ajan, hukkunut satoja siirtolaisia, jotka ovat yrittäneet uuden elämän ja työn toivossa uida rantaan. Monet heistä ovat naisia, jopa raskaana olevia naisia, ja lapsia. Huolimatta siitä, mitä mieltä olemme siirtolaisten saapumisrajoituksista (kotouttaminen, turvapaikka, passit, vastaanottokeskukset, palauttaminen kotimaahan jne.), edessämme on vakava humanitaarinen ongelma, josta eurooppalainen yhteiskunta tai vielä vähemmän Euroopan unionin toimielimet eivät voi olla piittaamatta. Ongelmaan on löydettävä ratkaisu nopeasti. Mitä toimia ja poliittisia ja humanitaarisia aloitteita komissio aikoo toteuttaa näiden kuolemien välttämiseksi?

António Vitorinon komission puolesta antama vastaus

(26. syyskuuta 2003)

Viime kesinä EU:n alueelle on pyrkinyt yhä enemmän laittomia maahanmuuttajia meritse. Matkan ovat usein järjestäneet ihmisten salakuljetusta harjoittavat säälimättömät rikollisverkostot. Vaikka sääolosuhteet ovat kesäisin suotuisat, jotkin rikollisverkostojen käyttämät alukset eivät ole merikelpoisia, mikä on aiheuttanut ihmisuhreja vaatineita vakavia onnettomuuksia.

Kuten komissio on todennut vastauksessaan Charles Tannockin kirjalliseen kysymykseen E-3112/02 (1), Giuseppe Pisicchion kysymykseen P-0291/03 (2) ja Mario Borghezion kysymykseen E-2133/03 (3), se suhtautuu aina vakavasti meritse tapahtuvaan laittomaan maahanmuuttoon, ja yhteisön toimintakehyksen laatimisessa on viime aikoina edetty merkittävästi.

Laittoman maahanmuuton torjuntaan liittyvät EU:n toimet ja niiden toteuttamisaikataulu määritellään kolmessa toimintasuunnitelmassa, joista yksi koskee erityisesti laitonta maahanmuuttoa, toinen yhdennettyä rajanvalvontaa ja kolmas palauttamispolitiikkaa. Valmistellessaan 19.—20. kesäkuuta 2003 pidettyä Thessalonikin Eurooppa-neuvoston kokousta komissio esitti hankkeen nykytilanteen (4). Thessalonikin Eurooppa-neuvoston päätelmissä selvitettiin lisäksi käynnissä olevien toimenpiteiden yleinen etenemissuunnitelma.

Komissio on myös juuri esittänyt neuvostolle merirajoja käsittelevän tutkimuksen, jossa analysoidaan perusteellisesti kyseistä ilmiötä ja esitetään joitakin suosituksia alusten turvallisuuden parantamiseksi, jotta onnettomuuksilta voitaisiin välttyä. Tutkimuksessa tarkastellaan mahdollista uusien säädösten antamista merioikeuden alalla sekä etenkin Välimeren alueyhteistyön parantamista.

Komissio on ottanut kantaa lisääntyvään muuttoon Libyasta ja valmistelee jäsenvaltioiden kanssa toista tarkastusmatkaa toukokuussa 2003 tehdyn alustavan tarkastusmatkan jälkeen.

Komissio myös katsoo, että kolmansien maiden kanssa tehtävä yhteistyö on tärkeää ja vaatii lisähuomiota tulevina vuosina, jotta voidaan kehittää tehokasta politiikkaa laittoman maahanmuuton torjumiseksi. Tiedonannossaan ”Siirtolaisuuskysymykset osaksi Euroopan unionin politiikkaa suhteissa unionin ulkopuolisiin maihin” (5) komissio esitti suunnitellun toimintakehyksen. Se on myös hahmotellut tällaisen yhteistyön rahoitusta esittämällä neuvostolle ja parlamentille ehdotuksen neuvoston asetukseksi kolmansien maiden siirtolaisuutta koskevan taloudellisen ja teknisen avustusohjelman laatimisesta (6). Kun tämä ehdotus hyväksytään, yhteisöllä on erityinen rahoitusväline, jolla se voi auttaa kolmansia maita niiden pyrkimyksissä parantaa maahanmuuttovirtojen valvontaa kokonaisuudessaan, laiton maahanmuutto mukaan luettuna.

Asetus tulee olemaan jatkoa budjettikohdan B7-667 ensimmäiselle vaiheelle, joka käsittelee kolmansien maiden kanssa tehtävää siirtolaisuutta koskevaa yhteistyötä. Tässä ensimmäisessä vaiheessa on jo aloitettu erilaisia projekteja, joilla autetaan kolmansia maita niiden taistelussa laittomia muuttoliikkeitä vastaan. Joulukuun tiedonannossa vahvistetun tasapainoisen ja yhdennetyn lähestymistavan mukaisesti yhteisö rahoittaa Ranskan ja Espanjan johtamaa ja Marokon kanssa toteutettavaa yhteistyöprojektia, jolla pyritään parantamaan Marokon rajanvalvontaa, sekä kahta projektia, joilla pyritään vahvistamaan paikallista kehitystä ja lisäämään työpaikkoja. Marokosta lähtöisin olevan maahanmuuton valvontaa koskeva MEDA-ohjelma kehitettiin näiden ensimmäisten projektien pohjalta. Komissio aikoo vauhdittaa pyrkimyksiään toteuttaa samanlaisia maahanmuuton valvontaprojekteja muissa Pohjois-Välimeren alueen maissa yhteistyössä kyseisten maiden kanssa.

(1) EUVL C 155 E, 3.7.2003, s. 92.

(2) EUVL C 280 E, 21.11.2003, s. 46.

(3) Katso sivu 77.

(4) KOM(2003) 323 lopullinen.

(5) KOM(2002) 703 lopullinen.

(6) KOM(2003) 355 lopullinen.